44. schôdza NR SR - 8.deň - A. dopoludnia
Dátum: 2014-12-05
Poslanec: Hudacký, Ján (KDH)
Druh vystúpenia: Vystúpenie v rozprave

120. Ďakujem pekne, pán predseda. Vážené dámy a páni, vážení kolegovia, dovoľte mi uviesť spomínaný návrh zákona. Chcem už na začiatku pripomenúť, že tento návrh zákona spadá do určitej skupiny legislatívnych návrhov, ktoré sa orientujú na podporu podnikateľov, resp. určitých podmienok fungovania v podnikateľskej praxi medzi jednotlivými podnikateľskými subjektami, a teda nielen medzi nimi, tak, aby sa vytvorilo čo najlepšie a najpriaznivejšie podnikateľské prostredie. Tu musím zdôrazniť jeden smutný fakt, že v poslednom období čelíme vážnemu problému, a to je zlá platobná disciplína medzi podnikateľskými subjektmi a následne to vytvára ten efekt, ten škodlivý efekt tzv. druhotnej platobnej neschopnosti. Markantnejšie je to ešte v prípadoch realizácie projektov v rámci verejného obstarávania, kde veľkí generálni dodávatelia neplatia, alebo len s veľkým oneskorením, malým podnikateľom - subdodávateľom, aj keď platbu od obstarávateľa, čo sú verejné zdroje, dostanú. A preto môžem len pripomenúť, že v nedávnej minulosti a dokonca opakovane som predkladal návrh zákona o ochrane subdodávateľov, žiaľ, poslanci vládnej strany tento zákon nepodporili a tá situácia sa zo dňa na deň zhoršuje. Ja dostávam množstvo listov, ale aj priamych intervencií a už som tiež spomínal, že máme urobený aj internetovský portál Nezaplatili mi faktúru, kde dostávame desiatky a desiatky podnetov od nešťastných, musím povedať, podnikateľov, obyčajne to sú malí podnikatelia - živnostníci, ktorí nedostanú zaplatené za svoje služby, za svoje tovary, za svoje práce. A táto situácia ich dostáva, nielenže vytvárajú ten nekonečný bludný kruh druhotnej platobnej neschopnosti, ale dostáva ich do existenčných problémov a existenčných problémov ich rodín. Doslova mal som možnosť rozprávať s viacerými takýmito ľuďmi, ktorí sa takmer idú dostať na ulicu len preto, že exekútori im siahajú na ich vlastný majetok. Nie je to už skutočne nejaká len politická záležitosť, je to tak vážna spoločenská záležitosť, že už by sme si to mohli zobrať na vedomie a začať s tým čosi vážne robiť. Pri rozprave o tomto návrhu zákona som takisto avizoval, že v krátkom období prídem s návrhom novely zákona o DPH a Obchodného zákonníka, aby sme riešili ďalší problém, ktorý s týmto súvisí, vlastne s neplatením faktúr za tovary alebo služby spojenými s týmto. Vystavením faktúry vzniká totiž podnikateľovi - dodávateľovi povinnosť uhradiť daň z pridanej hodnoty. V súvislosti so zlou platobnou disciplínou sa u nás bežne stáva, že dodávateľ tovarov alebo služieb nedostane zaplatené za svoj tovar alebo služby, pričom svoju daňovú povinnosť si splniť musí. Príkladom okrem mnohých iných sú smutne známe veľké spoločnosti, aby som poukázal na vážnosť tohto problém, ako je Doprastav, Váhostav, ktoré sú už momentálne v konkurze alebo v procese reštrukturalizácie, čo znamená, že malí subdodávatelia nielen sa nedostanú k svojim pohľadávkam, ale ešte musia uhradiť, alebo teda museli už uhradiť vlastne daň z pridanej hodnoty. Znamená to, že okrem straty za nezaplatený tovar alebo služby musia znášať ďalšiu finančnú ujmu, a to je odvedenú daň z pridanej hodnoty. Čiže aj v procese reštrukturalizácie alebo konkurzu v podstate ten zvyšok toho majetku tej firmy, ktorá je v konkurze alebo v reštrukturalizácii, je tak nízky, obyčajne tak nízky, že tí malí podnikatelia - živnostníci prakticky sa už nedostanú k žiadnym finančným zdrojom. Preto v našom návrhu novely zákona o dani z pridanej hodnoty a Obchodného zákonníka riešime tento problém tým, že platiteľ je povinný zaplatiť vlastnú daňovú povinnosť do 14 dní od prijatia platby alebo časti platby od, samozrejme, odberateľa, a to najmenej vo výške daňovej povinnosti za dodaný tovar alebo službu. Ak sa platiteľ dohodol na dlhšej lehote splatnosti platby za dodaný tovar alebo službu, ako je 30 dní od dodania tovaru alebo služby, splatnosť časti platby najmenej vo výške daňovej povinnosti je 30 dní od dodania tovaru alebo služby. Ak si odberateľ túto povinnosť nesplní v danej lehote, nemá právo si potom odpočítať daň z tovaru alebo zo služby, tzv. vratku DPH. To je také určité, určitý mechanizmus, ktorý by mal donútiť týchto odberateľov, aby jednak zaplatili, a ak nie, tak minimálne aby prednostne poslali platbu vo výške dane z pridanej hodnoty, aby aspoň tento záväzok neprechádzal potom neskôr na, v prípade, ak by sa už ďalšia časť platby nedostavila, aby sa to nedostalo na plecia tohto dodávateľa, ktorý nedostane jednak zaplatené ani za tovar alebo ani službu a nedostane ani len toľko, že by si mohol vykompenzovať aspoň to dépeháčko. A štát, keďže v podstate s tým ako keby nemal nič spoločné, berie ruky preč od toho. Pretože štát v konečnom dôsledku dostane toto, čo mu patrí podľa zákona, ale už nepozerá na to, čo sa deje medzi podnikateľmi, čo sa deje v rámci tých obchodných vzťahov a ako keby dal ruky preč od tohto problému. V tejto súvislosti tiež navrhujem aj novelu Obchodného zákonníka, podľa ktorej zmluvne určená lehota na splnenie peňažného záväzku dlžníka z dodania tovaru alebo z poskytnutia služby nesmie presiahnuť 30 dní. Doteraz je to 60 dní. Ja si myslím, že 30 dní je dostatočná lehota, samozrejme, pokiaľ sa tí partneri nedohodnú na dlhšej lehote splatnosti na to, aby odberateľ či už tovarov, služieb alebo prác jednoducho mohol si tento záväzok splniť a tak v podstate riešiť ten problém tej zhoršenej platobnej disciplíny, resp. potom následne toho dôsledku druhotnej platobnej neschopnosti. Chcem sa prostredníctvom aj tohto návrhu zákona a vystúpenia obrátiť aj na predstaviteľov vládnej strany SMER, na poslancov, ktorých tu síce tiež nie je veľa, ale takisto sa pokúsim potom komunikovať aj s ministrom financií, pretože som zachytil informáciu, že vláda, resp. ministerstvo financií prichádza s obdobným návrhom zákona, myslím si, že by bolo dobré práve vzhľadom na vážnosť tejto situácie, vzhľadom na to, že už nemáme čas nejakým spôsobom pracovať na vládnom návrhu zákona, ktorý opäť zoberie niekoľko mesiacov, aby akceptovali tento návrh zákona, samozrejme, v druhom čítaní sa dá veľa vecí vylepšiť, v podstate sa dá dohodnúť aj na kompromisoch, tak, aby sme mohli čo najrýchlejšie prísť s konkrétnym riešením, aby sme takéto finančné záväzky neprenechávali na strane tých, ktorí pracujú, ktorí vytvárajú hodnoty, ktorí v podstate poskytujú tovary, služby, práce, a namiesto toho nedostanú nič a ešte v podstate majú tú ťarchu nezaplatenej dane na svojej strane. Takže toľko na úvod. Ďakujem pekne za pozornosť a chcem vás vyzvať, vážené dámy, vážení páni, milí kolegovia, na to, aby ste teda boli ochotní podporiť tento návrh zákona nielen v prospech podnikateľov, ale skutočne v prospech tejto krajiny, pretože v konečnom dôsledku na to doplácajú rodiny a bežní ľudia. Ďakujem pekne.